## El conseller de Sanitat es reunix amb la ministra i activa el grup sanitari de resposta immediata

*** Gómez: “La finalitat és treballar de manera coordinada i consensuada per a l’avaluació i abordatge de riscos epidemiològics”
* El grup de treball valorarà qualsevol altra qüestió que la Conselleria considere necessària per a oferir una assistència sanitària que done la millor resposta possible en la situació actual**

El conseller de Sanitat, Marciano Gómez, i la ministra de Sanitat, Mónica García, s’han reunit, mitjançant videoconferència, en la primera reunió del grup sanitari de resposta immediata.

El conseller ha explicat que la finalitat és “treballar de manera coordinada, consensuada i participativa per a l’avaluació i abordatge de riscos epidemiològics, entre altres qüestions”. “Per a fer-ho, s’ha constituït un grup de treball tècnic amb experts amb l’objectiu de fer una avaluació de la situació de manera precisa i contínua”, ha afegit.

Este grup de treball tècnic, coordinat per la Direcció General de Salut Pública de la Generalitat Valenciana juntament amb el Centre de Coordinació d’Alertes i Emergències Sanitàries (CAES), mantindrà demà la seua primera trobada i es reunirà diàriament mentres les circumstàncies ho requerisquen. El grup estarà format, a més, per la Direcció General de Salut Pública del Ministeri de Sanitat, l’Agència Espanyola del Medicament i l’Institut Carles III.

El conseller de Sanitat ha traslladat a la ministra, perquè ho faça extensiu a la resta de comunitats autònomes, el seu agraïment a les mostres de solidaritat i oferiment d’ajuda per part d’altres administracions autonòmiques. Així mateix, ha agraït en concret a Mónica García la posada a la disposició de la Comunitat Valenciana de la reserva estratègica del Ministeri, si fora necessari, circumstància que en este moment no es dona.

Marciano Gómez ha comunicat a la ministra que l’assistència en urgències hospitalàries s’està prestant amb normalitat i que en els municipis a on s’han vist afectats els centres sanitaris s’han activat punts extraordinaris d’atenció sanitària en col·laboració amb les administracions locals.

Així mateix, el conseller de Sanitat l’ha informada de les recomanacions que en matèria de Salut Pública s’han traslladat als municipis afectats per les inundacions provocades per la DANA.

Finalment, Marciano Gómez ha indicat que el grup de coordinació amb el Ministeri quedarà obert a la possibilitat d’establir estratègies en funció de les necessitats que puguen sorgir. “D’esta manera, es valorarà qualsevol altra qüestió que la Conselleria considere necessària per a oferir una assistència sanitària que done la millor resposta possible en la situació actual”, ha assenyalat.

En esta primera reunió del grup sanitari de resposta immediata, celebrada per videoconferència, han estat presents, a més del conseller i la ministra, els secretaris autonòmics de Sanitat i Planificació, Informació i Transformació Digital, Begoña Comendador i Bernardo Valdivieso, respectivament; el director general de Salut Pública, Juan Beltrán; la subdirectora d’Epidemiologia i Vigilància de la Salut i la de Seguretat Alimentària. Per part del Ministeri de Sanitat han assistit el secretari d’estat de Sanitat, Javier Padilla; el director general de Salut Pública, Pedro Gullón; i la coordinadora del CAES.

Fecha: 02/11/2024